**RÁMCOVÁ DOHODA č. MAGSPxxxxxxx**

uzatvorená podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „**ObZ**“), podľa § 83 ods. 4 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „**ZVO**“) v súlade s platným právnym poriadkom Slovenskej republiky (ďalej len ***„*Dohoda*“***)

medzi stranami Dohody

**Objednávateľ:**

**Hlavné mesto Slovenskej republiky Bratislava**

sídlo: Primaciálne námestie 1, 814 99 Bratislava

IČO: 00 603 481

zastúpené: Ing. Tatiana Kratochvílová, prvá námestníčka primátora, na základe podpisového poriadku platnému ku dňu podpisu tejto Dohody

DIČ: 2020372596

bankové spojenie: Československá obchodná banka, a.s.

číslo účtu (IBAN): SK28 7500 0000 0000 2582 8023

kontaktná osoba: Ing. Roman Herda, e-mail: roman.herda@bratislava.sk, tel. č: 02/59 356 582

(ďalej len „**Objednávateľ**“ alebo „**Hlavné mesto**“)

a

**Zhotoviteľ**:

**XXXXX**

sídlo: xxxxx

IČO: xxxxx

zastúpenie: xxxxx

DIČ: xxxxx

IČ DPH: xxxxxx

bankové spojenie: xxxxxx

číslo účtu (IBAN): xxxxxx

zápis v Obchodnom registri Okresného súdu xxxxxxx

(ďalej len „**Zhotoviteľ**“)

(Objednávateľ a Zhotoviteľ ďalej spolu aj ako „**Strany Dohody**“ alebo v singulári „**Strana Dohody**“)

**Preambula**

1. Strany Dohody na základe výsledku verejného obstarávania vyhláseného Objednávateľom podľa § 112 ods. 7 písm. b) ZVO zverejnením Výzvy na predkladanie ponúk vo Vestníku verejného obstarávania č. 245/2022 zo dňa 16.11.22 pod zn. 47857-WYP na predmet zákazky: **„Rozvoj, prevádzka a údržba Metropolitnej optickej siete v Bratislave*“*,**uzatvárajú túto Rámcovú dohodu za nižšie uvedených podmienok.
2. Hlavné mesto prevádzkuje metropolitnú sieť (ďalej len „**MOS-HMBA**“) za účelom poskytovania internetového prístupu pre mestské organizácie, obchodné a príspevkové organizácie, pripájania mestského kamerového systému, pripájanie CDS (inteligentného riadenia dopravnej signalizácie) do MOS-HMBA a pripájanie mestskej Wifi siete.
3. Predmetom zákazky je riešenie MOS-HMBA z pohľadu jej **rozvoja, prevádzky a údržby.** Cieľom rozvoja MOS-HMBA je rozširovanie pokrytia MOS-HMBA na území Hlavného mesta SR Bratislava za účelom pripájania ďalších mestských organizácii, mestských budov, mestského kamerového systému o ďalšie lokality, pripájanie CDS, zvyšovanie pokrytia mestskej WiFi o ďalšie prístupové body a ich pripojene do MOS-HMBA. Cieľom prevádzky a údržby MOS-HMBA je zabezpečenie jej bezporuchovej prevádzky, riešenie havarijných stavov na optickej infraštruktúre, výmene zastaralej technológie, ktorá už nie je vhodná na prevádzku MOS-HMBA.
4. Strany Dohody sa v zmysle vyššie uvedeného dohodli na uzatvorení tejto Dohody s nasledovným znením:

**Článok I.**

**Účel a predmet Dohody**

1. Predmetom Dohody je určenie podmienok, práv a povinností Strán Dohody, ktoré sa budú aplikovať pri zadávaní čiastkových zákaziek prostredníctvom písomnej objednávky na realizáciu predmetu zákazky a to v súlade   
   s postupom uvedeným v Čl. II. tejto Dohody.
2. Predmetom tejto Dohody je záväzok úspešného Zhotoviteľa realizovať predmet Dohody na základe podmienok uvedených v tejto Dohode a záväzok Objednávateľa za riadne a včas realizovaný predmet zákazky prevziať a zaplatiť cenu podľa čl. III tejto Dohody.
3. Predmet Dohody je bližšie špecifikovaný v Opise predmetu zákazky, ktorý tvorí neoddeliteľnú Prílohu č. 1 tejto Dohody. Predmetom zákaziek sú nasledovné činnosti (ďalej len predmet dohody):

* zemné a optické z pohľadu rozvoja, prevádzky a údržby MOS-HMBA, ktoré sú bližšie uvedené v prílohe č. 1 tejto Dohody;
* projekčné a geodetické práce
* príprava potrebnej dokumentácie pre ohlásenie stavebnému úradu (§ 57 stavebného zákona) spolu so súhlasom s realizáciou drobnej stavby;
* dodávka inštalačného materiálu pre zemné a optické práce spolu s dodávkou vyšpecifikovaného koncového zariadenia.

1. Práva a povinnosti Objednávateľa a Zhotoviteľa neupravené touto Dohodou , budú uvedené a/alebo špecifikované v rámci čiastkových zákaziek na základe písomných objednávok.
2. Objednávateľ je oprávnený v rámci zadávania čiastkových zákaziek jednostranne rozšíriť alebo zúžiť počet množstevných jednotiek MJ uvedených v neoddeliteľnej prílohe č. 2 tejto Dohody „Výkaz výmer“.
3. Strany Dohody sa dohodli, že na všetky počas trvania tejto Dohody zadané čiastkové zákazky sa aplikujú ustanovenia tejto Dohody.
4. Zhotoviteľ sa zaväzuje vykonať činnosti v zmysle bodu 3. tohto článku tejto Dohody na základe písomnej objednávky v termíne plnenia určenom Objednávateľom v samostatných objednávkach. Ak Zhotoviteľ uskutoční tieto činnosti pred termínom plnenia určeným Objednávateľom, Objednávateľ sa zaväzuje predmet zákazky prevziať aj v skoršom termíne, bez nároku Zhotoviteľa na úhradu akýchkoľvek ďalších nákladov.

**Článok II.**

**Spôsob zadávania zákaziek**

1. Strany Dohody berú na vedomie, že Objednávateľ bude Zhotoviteľovi zadávať čiastkové objednávky nižšie uvedeným spôsobom.
2. Zadanie čiastkovej zákazky na základe tejto Dohody sa bude zadávať nasledovne:
3. Objednávateľ zašle Zhotoviteľovi na jeho kontaktnú emailovú adresu uvedenú v čl. VIII. ods. 3. tejto Dohody opis konkrétnej zákazky a vyzve Zhotoviteľa, aby v lehote nie dlhšej ako 7 pracovných dní doručil svoju cenovú ponuku na túto konkrétnu zákazku.;
4. Objednávateľ následne vyhodnotí zaslanú cenovú ponuku na konkrétnu zákazku a
5. po vyhodnotení zaslanej cenovej ponuky bude vystavená písomná objednávka pre Zhotoviteľa

3. Objednávka bude obsahovať najmä, nie však výlučne, nasledovné položky:

1. identifikačné údaje Objednávateľa a Zhotoviteľa;
2. číslo objednávky;
3. odkaz na túto Dohodu ;
4. rozsah požadovaných prác;
5. vyplnený výkaz výmer a celkovú cenu za čiastkovú zákazku;
6. požadovaný termín dodania a miesto realizácie predmetu objednávky;
7. podpisy zodpovedných zástupcov Objednávateľa a Zhotoviteľa.

4. Objednávku bude Objednávateľ doručovať poštou formou doporučenej zásielky na adresu Zhotoviteľa a súčasne prostredníctvom emailu na adresu kontaktnej osoby Zhotoviteľa uvedenej v záhlaví Dohody alebo osobne po telefonickom dohovore s Zhotoviteľom.

5. Zhotoviteľ je povinný potvrdiť objednávku písomným podpisom do 3 dní od jej doručenia a zaslať scan podpísanej objednávky na emailovú adresu kontaktnej osoby Objednávateľa uvedenej v článku VIII. ods. 3 písm. b) Dohody alebo doručiť podpísanú objednávku osobne po telefonickej dohode so zodpovednou osobou Objednávateľa.

1. Strany Dohody sa dohodli, Zhotoviteľ bude podľa potreby vykonávať predmet Dohody bez ohľadu na pravidelný pracovný čas, počas dní pracovného pokoja a počas sviatkov, tak aby dodržal termín vykonania predmetu Dohody uvedenej v objednávke.
2. Objednávateľ si vyhradzuje právo upraviť a zmeniť rozsah objednaných prác na predmete Dohody podľa jeho potrieb, a to najmä v prípade vzniku mimoriadnej potreby (udalostí).
3. Strany Dohody sa dohodli, že prerušenie objednaného predmetu objednávky podľa Dohody je možné iba na nevyhnutný čas z dôvodu nevhodných poveternostných podmienok. Nevhodné poveternostné podmienky musí preukázať Objednávateľovi Zhotoviteľ, a to záznamom o poveternostnej situácii, ktorý predloží najneskôr deň nasledujúci po dni opätovného začatia s vykonávaním objednaného predmetu Dohody.
4. Jednotkové ceny (prác a materiálu) v ponuke Zhotoviteľa, ktoré tvoria neoddeliteľnú súčasť prílohy č. 2 tejto Dohody, sú pre zaslanie cenových ponúk Zhotoviteľom na základe výzvy Objednávateľa  pri zadávaní čiastkovej zákazky ako ceny maximálne; to znamená, že pri oboznamovaní sa s konkrétnymi podmienkami čiastkovej zákazky, môže v cenových ponukách Zhotoviteľ kalkulovať výlučne s jednotkovými cenami v zmysle prílohy č. 2 resp. s nižšími jednotkovými cenami podľa tejto Dohody.
5. Jednotkové ceny za predmet Dohody budú tvorené vypracovaním cenovej kalkulácie použitím jednotkových cien v zmysle prílohy č. 2 tejto Dohody. Cena prác a materiálu potrebného na uskutočnenie zákazky, ktoré nie sú uvedené v cenovej ponuke Zhotoviteľa (príloha č. 2) bude daná na základe štandardizovaného cenníka “CENKROS“, platného v čase uzatvorenia čiastkovej objednávky.

**Článok III.**

**Cena a platobné podmienky**

1. Cena za predmet tejto Dohody je stanovená dohodou Strán Dohody v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách, a na základe výsledku verejného obstarávania. Činnosti iné ako v predmete Dohody, ktoré Zhotoviteľ vykoná bez pokynu Objednávateľa alebo odchylne od dojednaných zmluvných podmienok Objednávateľ neuhradí.
2. Celkový finančný limit Dohody je:

* celkový finančný limit Dohody bez DPH: **2.300.000 EUR bez DPH**
* DPH 20%: **460.000 EUR**
* celkový finančný limit Dohody vrátane DPH: **2.760.000 EUR s DPH**

1. Celkový finančný limit Dohody je uvedený s 20% DPH. Pokiaľ dôjde k zmene sadzby DPH, celkový finančný limit Dohody bude upravený vo forme dodatku k tejto Dohode. Plnenie predmetu tejto Dohody počas jej platnosti v zmysle cenových ponúk bude závislé výlučne od reálnej potreby Objednávateľa. Zhotoviteľ si je vedomý, že mu nevznikajú žiadne finančné nároky, vrátane náhrady škody, z dôvodu, ak celkový finančný limit uvedený v bode 2. tohto článku Dohody nebude počas platnosti Dohody vyčerpaný v plnom rozsahu.
2. Podrobná špecifikácia cenovej ponuky (jednotkové ceny), ktorú Zhotoviteľ predložil vo verejnom obstarávaní ako nacenený výkaz výmer stavebných prác a dodávok tvorí prílohu č. 2 tejto Dohody – Cenová ponuka Zhotoviteľa. V jednotkových cenách sú zahrnuté všetky náklady Zhotoviteľa vzniknuté pri plnení predmetu tejto Dohody, vrátane nákladov na mzdy zamestnancov a primeraného zisku.
3. Úprava ceny za predmet Dohody je prípustná z titulu objektívneho zvýšenia alebo zníženia cien stavebných prác a materiálov. Za účelom preukázania objektívneho zvýšenia alebo zníženia cien stavebných prác a materiálov sa postupuje v súlade s Metodickým pokynom Ministerstva Dopravy a výstavby Slovenskej republiky č. 19/2022, ktorým sa stanovuje mechanizmus úpravy ceny v dôsledku zmien nákladov pri projektoch opravy a údržby, výstavby, modernizácie a rekonštrukcie inžinierskych stavieb a budov (ďalej len „Metodický pokyn), ktorý tvorí prílohu č. 8 tejto Dohody.
4. Predmetný metodický pokyn sa aplikuje s nasledovnými rozdielmi:
   1. Ak Zhotoviteľ nie je podľa tejto Dohody povinný predložiť harmonogram výstavby vrátane lehôt výstavby, za rozhodujúce obdobie „t“ sa považuje kvartál, v ktorom došlo k odovzdaniu staveniska a čl. 2 ods. 4 až 6 Metodického pokynu sa neuplatnia.
5. Ostatné články Metodického pokynu sa aplikujú primerane.
6. K jednotkovým cenám vyjadreným v eurách bez DPH bude Zhotoviteľ, v prípade, ak je platcom DPH, fakturovať DPH v zmysle zákona vo výške platnej v čase fakturácie. Platiteľovi dane z pridanej hodnoty, ak si môže uplatniť odpočítanie dane z pridanej hodnoty, nemôže byť uznaný výdavok na úhradu dane z pridanej hodnoty, ktorú uhradí objednávateľ z dôvodu prenesenej daňovej povinnosti podľa zákona č. 222/2004 Z. z. o dani z pridanej hodnoty (ďalej len „**zákon o DPH**“).
7. Objednávateľ si vyhradzuje právo rozšíriť, resp. zúžiť rozsah predmetu Dohody podľa aktuálnych potrieb a požiadaviek v súlade s odsekom 10, 11 a 12 tohto článku Dohody.
8. Jednotkové ceny za potrebné položky súvisiace s plnením predmetu Dohody, ktoré nie sú uvedené   
   v prílohe č. 2 Dohody, budú stanovené v zmysle aktuálne platného cenníka **CENKROS**.
9. Zadávaniu zákazky môže v súlade s § 83 ods. 4 ZVO predchádzať písomná konzultácia so Zhotoviteľom. Ak je to potrebné, Objednávateľ môže požiadať Zhotoviteľa o doplnenie ponuky.
10. Strany Dohody sa dohodli na nasledovnom postupe pri konečnej fakturácii čiastkovej zákazky:
11. Plnenie predmetu zákazky bude realizované na základe skutočne prevedených prác a použitého materiálu.
12. Skutočne vyhodnotenie prevedených prác a použitého materiálu bude realizované pomocou súpisu prác a materiálu (ďalej „SPM“);
13. Vzájomne odsúhlasený SPM bude povinnou prílohou ku fakturácií čiastkovej zákazky a bude vychádzať z jednotkových cien podľa položkovitého cenníka, ktorý je neoddeliteľnou súčasťou tejto Dohody;
14. Strany Dohody sa dohodli na nasledovnom postupe pri doplnení predmetu Dohody:
15. ak vznikne v priebehu doby trvania tejto Dohody Objednávateľovi odôvodnená potreba zabezpečiť realizáciu prác, ktoré nie sú uvedené v prílohe č. 1 tejto Dohody, avšak takýto výkon je potrebný pre zabezpečenie plnenia predmetu tejto Dohody, Objednávateľ písomne požiada Zhotoviteľa o predloženie cenových ponúk za takéto práce. Písomná požiadavka bude obsahovať najmä súpis a špecifikáciu prác, požadovanú lehotu dodania, vyjadrenú požadovaným dátumom dodania, spôsob a adresu doručenia návrhu jednotkových cien za takéto práce;
16. Zhotoviteľ predloží v lehote určenej Objednávateľom v požiadavke podľa predchádzajúceho písm. a) tohto odseku Dohody návrh jednotkových cien za práce uvedené v požiadavke podľa predchádzajúceho písmena a) tohto odseku, pričom jednotková cena za tieto jednotlivé práce nesmie presiahnuť jednotkovú cenu za takéto práce uvedené v cenníku **CENKROS;**
17. Strany Dohody sa dohodli, že ak Zhotoviteľ predloží podľa písm. b) tohto odseku Dohody jednotkovú cenu za práce uvedenú v  písm. a) tohto odseku tejto Dohody vyššiu ako je jednotková cena za takéto práce, uvedená v cenníku CENKROS, platí jednotková cena za takéto práce uvedená v cenníku CENKROS.
18. Strany Dohody sa dohodli, že zálohové platby alebo akékoľvek iné platby vopred Objednávateľ Zhotoviteľovi neposkytne a zároveň:
19. všetky platby medzi Stranami Dohody sa budú uskutočňovať bezhotovostne v mene EUR;
20. platby budú realizované formou prevodu na bankový účet Zhotoviteľa uvedený v záhlaví Dohody na základe faktúry, ktorej splatnosť je dohodnutá v lehote do 30 dní odo dňa doručenia faktúry Objednávateľovi;
21. faktúra musí spĺňať všetky náležitosti daňového dokladu. V prípade, že faktúra bude obsahovať nesprávne alebo neúplné údaje, Objednávateľ je oprávnený ju vrátiť a Zhotoviteľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota jej splatnosti a nová začne plynúť prevzatím nového resp. upraveného daňového dokladu;
22. Strany Dohody sa dohodli, že platby podľa tejto Dohody sa považujú za vykonané riadne a včas, ak boli najneskôr v posledný deň splatnosti pripísané na účet oprávnenej Strany Dohody v plnej výške.

**Článok IV.**

**Záruka a zodpovednosť za vady**

1. Zhotoviteľ zodpovedá za to, že dodanie predmetu Dohody bude vykonané v súlade s podmienkami stanovenými touto Dohodou, súťažnými podkladmi, všeobecne záväznými právnymi predpismi a technickými normami a že počas záručnej doby bude mať vlastnosti, dohodnuté v tejto Dohode a v prílohách, tvoriacich jej neoddeliteľnú súčasť. Zhotoviteľ taktiež zodpovedá za to, že predmet Dohody v čase jeho odovzdania a prevzatia Objednávateľom nemá žiadne vady, ktoré by znižovali jeho hodnotu alebo možnosť jeho využitia.
2. Zhotoviteľ zodpovedá za vady, ktoré má predmet Dohody v čase jeho odovzdania Objednávateľovi. Zhotoviteľ zodpovedá za vady predmetu Dohody vzniknuté aj po tomto čase, ak boli spôsobené porušením jeho povinností. Zhotoviteľ zodpovedá počas záručnej doby aj za vady predmetu Dohody v rozsahu záruky za akosť.
3. Vadou sa rozumie akákoľvek odchýlka v kvalite, rozsahu alebo v parametroch diela, stanovených v tejto Dohode, v prílohách tvoriacich jej neoddeliteľnú súčasť, vo všeobecne záväzných právnych predpisoch a technických normách, platných v Slovenskej republike. Za vady diela sa považujú aj chýbajúce alebo neúplné doklady, ktoré je Zhotoviteľ povinný podľa tejto Dohody odovzdať Objednávateľovi spolu s predmetom Dohody, ktoré je Objednávateľ povinný prevziať.
4. Zhotoviteľ poskytuje Objednávateľovi záruku na predmet Dohody, a to po dobu 60 mesiacov, pričom záruka začína plynúť odo dňa odovzdania diela Objednávateľovi.
5. Zhotoviteľ sa zaväzuje bezodplatne odstrániť oprávnené reklamácie vád diela bez zbytočného odkladu, najneskôr však v lehote do 24 hodín od doručenia písomnej reklamácie.
6. Zhotoviteľ sa zaväzuje odstrániť reklamovanú vadu bez zbytočného odkladu, najneskôr do 24 hodín od doručenia písomnej reklamácie, ak sa Strany Dohody nedohodnú v konkrétnom prípade inak. V prípade, ak Zhotoviteľ neodstráni vady v lehote uvedenej v prvej vete tohto bodu alebo v lehote dohodnutej v zmysle prvej vety tohto bodu, má Zhotoviteľ právo odstrániť tieto vady sám, alebo poveriť odstránením vád tretiu osobu. Objednávateľ je oprávnený fakturovať takto vzniknuté náklady, Zhotoviteľov formou vystavenia osobitnej faktúry na Zhotoviteľa, ktorému tak vzniká povinnosť tieto náklady Objednávateľovi uhradiť.
7. Po odstránení vád, zistených pri odovzdaní a prevzatí diela a/alebo po odstránení reklamovaných vád, pripraví Zhotoviteľ záznam, ktorý potvrdia svojím podpisom zodpovední zástupcovia oboch Strán Dohody.

**Článok V.**

**Sankcie**

1. Strany Dohody sa dohodli na nasledovných sankciách:

* v prípade, že Zhotoviteľ nesplní svoj záväzok dodať predmet Dohody v  termíne určenom v písomnej objednávke, Objednávateľ je oprávnený na zmluvnú pokutu vo výške 0,05 % z dohodnutej ceny danej objednávky za každý deň omeškania; Ak sa Objednávateľ omešká s plnením svojich peňažných záväzkov voči Zhotoviteľovi, Zhotoviteľ je oprávnený voči Objednávateľovi uplatniť úroky z omeškania z nezaplatenej sumy vo výške podľa § 369a v spojení s § 369 ods. 2 ObZ a podľa § 1 ods. 1 nariadenia vlády Slovenskej republiky č. 21/2013 Z. z., ktorou sa vykonávajú niektoré ustanovenia Obchodného zákonníka v znení neskorších predpisov.
* v prípade, že si Zhotoviteľ nesplní svoju povinnosť v zmysle Čl. X. ods. 8 Dohody má Objednávateľ nárok na zmluvnú pokutu vo výške 200,- € (dvesto eur) za každý neoznámený zmenený údaj, ako aj náhradu škody, ktorá Objednávateľovi v tejto súvislosti vznikne
* v prípade, ak Objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, vznikne Objednávateľovi nárok na zmluvnú pokutu vo výške 130 % výšky daňovej povinnosti, ktorá takto Objednávateľovi vznikla.
* v prípade, ak Zhotoviteľ lehote podľa článku IV ods. 6 na odstránenie neodstráni vadu predmetu Dohody na svoje náklady, Objednávateľ je oprávnený požadovať od Zhotoviteľa zaplatenie pokuty vo výške 200 € za každý, aj začatý deň omeškania s odstránením vady.
* v prípade, ak sa ktorékoľvek z vyhlásení toho ktorého Zhotoviteľa podľa článku VII. bod. 2. tejto Dohody ukáže ako nepravdivé a Objednávateľovi bude kontrolným orgánom v súlade s ustanovením § 7b zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov uložená sankcia z dôvodu prijatia služby prostredníctvom Zhotoviteľom nelegálne zamestnávaných osôb, (i) je Zhotoviteľ povinný zaplatiť Objednávateľovi zmluvnú pokutu vo výške sankcie uloženej kontrolným orgánom Objednávateľovi a zároveň (ii) Objednávateľovi vzniká právo na odstúpenie od tejto Dohody. Objednávateľ je oprávnený uplatniť si zmluvnú pokutu podľa predchádzajúcej vety tohto bodu voči Zhotoviteľovi aj opakovane.

1. Akákoľvek pokuta v zmysle podľa tejto Dohody je splatná do 15 dní odo dňa jej uplatnenia u Zhotoviteľa. Akúkoľvek pokutu v zmysle tohto článku Dohody je Objednávateľ oprávnený započítať s existujúcim alebo budúcim záväzkom voči Zhotoviteľovi a to aj z iného existujúceho alebo budúceho zmluvného vzťahu.
2. Ustanoveniami o zmluvnej pokute nie je dotknutý prípadný nárok na náhradu škody, ktorá vznikne niektorej zo Strán Dohody porušení dohodnutých zmluvných povinností.
3. Zaplatenie zmluvnej pokuty a/alebo náhrady škody ani uplatnenie zmluvnej pokuty a/alebo náhrady škody nezbavuje Zhotoviteľa ďalej plniť povinnosť zabezpečenú zmluvnou pokutou.

**Článok VI.**

**Trvanie Dohody a jej ukončenie**

1. Táto Dohoda sa uzatvára na dobu určitú v trvaní 48 mesiacov odo dňa nadobudnutia jej účinnosti alebo do vyčerpania finančného limitu stanoveného v Článku III. tejto Dohody.
2. Strany Dohody sa dohodli, že Dohoda zaniká:

* uplynutím doby, na ktorú bola Dohoda dojednaná v zmysle Čl. VI. bodu 1. tejto Dohody;
* vyčerpaním finančného limitu stanoveného v Čl. III. tejto Dohody ;
* na základe písomnej dohody Strán Dohody;
* výpoveďou zo strany Objednávateľa bez uvedenia dôvodu s jednomesačnou výpovednou lehotou, ktorá začína plynúť od prvého dňa mesiaca nasledujúceho po mesiaci, v ktorom bola výpoveď doručená Zhotoviteľom;
* jednostranným odstúpení v súlade s touto Dohodou a/alebo príslušnými ustanoveniami ObZ a v súlade s ust. § 19 ZoVO.

1. Strany Dohody sú oprávnené odstúpiť od Dohody v prípade, ak niektorá z nich poruší akékoľvek zmluvné povinnosti dohodnuté v rámci Dohody a v lehote určenej v písomnej výzve, nie kratšej ako 5 pracovných dní, nezjedná nápravu.
2. Účinky odstúpenia nastanú dňom, keď prejav vôle jednej Strane Dohody o odstúpení bude doručený druhej Strane Dohody.
3. Objednávateľ je rovnako oprávnený od tejto Dohody odstúpiť keď dôjde:
   1. k nadobudnutiu rozhodnutia príslušného súdu, ktorým súd vyhlási konkurz na majetok Zhotoviteľa,
   2. k nadobudnutiu právoplatnosti rozhodnutia príslušného súdu, ktorým súd zamietne návrh na vyhlásenie konkurz na majetok Zhotoviteľa pre nedostatok majetku,
   3. k nadobudnutiu právoplatnosti rozhodnutia príslušného súdu, ktorým súd povolí reštrukturalizáciu Zhotoviteľa,
   4. k zániku Zhotoviteľa bez právneho nástupcu.

**Článok VII.**

**Osobitné ustanovenia**

1. Strany Dohody sa zaväzujú bez zbytočného odkladu si navzájom oznamovať všetky informácie, ktoré by mohli mať vplyv na riadne plnenie tejto Dohody.
2. Zhotoviteľ záväzne vyhlasuje a svojím podpisom potvrdzuje, že v plnom rozsahu dodržiava a zabezpečuje dodržiavanie všetkých aplikovateľných pracovnoprávnych predpisov v oblasti nelegálneho zamestnávania (ďalej aj ako „**Pracovnoprávne predpisy**“), a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Zhotoviteľ týmto vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Dohody. Zhotoviteľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.
3. Zhotoviteľ sa v plnej miere zaväzuje, že v súvislosti s predmetom Dohody zabezpečí súlad vykonaných prác so zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov a súvisiacej vyhlášky č. 147/2013 Z. z. Ministerstva práce, sociálnych vecí a rodiny Slovenskej republiky, ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností.
4. Zhotoviteľ záväzne vyhlasuje, že je spôsobilý na všetky úkony tykajúce sa predmetu tejto Dohody
5. Zhotoviteľ záväzne vyhlasuje, že disponuje potrebnými osvedčeniami a oprávneniami pre výkon predmetu plnenia tejto Dohody.
6. Zhotoviteľ záväzne vyhlasuje, že sa v plnom rozsahu oboznámil s charakterom a rozsahom činností, ktoré ma zabezpečovať na základe tejto Dohody, že disponuje takými odbornými znalosťami a kapacitami, ktoré sú k plneniu predmetu tejto Dohody potrebné, že bude pri plnení predmetu tejto Dohody poskytovať svoje služby s odbornou starostlivosťou, riadne a včas, prostredníctvom odborných pracovníkov kvalifikovaných v zmysle požiadaviek príslušných osobitných právnych predpisov.
7. Zhotoviteľ je povinný počas celej doby platnosti tejto Dohody mať uzatvorenú platnú poistnú zmluvu na poistenie prevádzkovej zodpovednosti pre prípad spôsobenia škody v súvislosti s realizovaním stavebných prac a poskytnutím služieb na základe tejto Dohody, pokrývajúcu všetky možné predvídateľné poistné udalosti, ktoré v súvislosti s plnením predmetu tejto Dohody môžu nastáť s poistným krytím vo výške minimálne 300.000,- EUR. Poistnú zmluvu je Zhotoviteľ povinní doručiť Objednávateľovi k nahliadnutiu pred uzatvorením tejto Dohody.
8. Zhotoviteľ odstráni na vlastne náklady odpady, ktoré vznikli pri realizácii činnosti stavebných prác, pri tej ktorej zákazke s platnými právnymi predpismi.

**Článok VIII.**

**Komunikácia Strán Dohody**

* 1. Všetka písomná komunikácia medzi  Stranami Dohody sa bude uskutočňovať v slovenskom jazyku.
  2. Pokiaľ nie je v tejto Dohode uvedené inak, komunikácia medzi Stranami Dohody prebieha všetkými dostupnými komunikačnými prostriedkami, najmä, nie však výlučne, listovou zásielkou, elektronickou správou, telefonicky a osobne.
  3. Za prvé kontaktné osoby si Strany Dohody určili:

1. za Objednávateľa: Ing. Roman Herda, email: [roman.herda@bratislava.sk](mailto:roman.herda@bratislava.sk), tel. kontakt: 02/5935 6582;
2. za Zhotoviteľa: xxxxxxxx
   1. Elektronická správa sa považuje za doručenú deň nasledujúci po jej odoslaní na emailovú adresu adresáta podľa tejto Dohody a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
   2. Listovú zásielku je možné doručovať prostredníctvom poštového podniku alebo kuriéra na adresu Strany Dohody uvedenú v záhlaví tejto Dohody. Za doručenú sa považuje každá listová zásielka, ktorá:
   3. bola adresátom prevzatá dňom jej prevzatia,
   4. prevzatie bolo adresátom odmietnuté, dňom, kedy bolo prevzatie odmietnuté,
   5. bola uložená na pobočke poštového podniku uplynutím tretieho dňa od uloženia, aj keď sa adresát s jej obsahom neoboznámil.
   6. Každá správa, súhlas, schválenie, návrh, podklady, osvedčenie a pod. alebo rozhodnutie akejkoľvek osoby požadované na základe uzatvorenej Dohody bude vyhotovené v písomnej forme.
   7. Strany Dohody sú povinné minimálne raz denne kontrolovať si kontaktné emailové adresy.
   8. Všetky ústne pokyny Objednávateľa alebo ústne nariadenia Objednávateľa sa musia potvrdiť v písomnej (elektronickej) forme v lehote troch (3) pracovných dní.
   9. Strany Dohody sú povinné bez zbytočného odkladu, najneskôr do 5 kalendárnych dní od zmeny, oznámiť si navzájom akúkoľvek zmenu kontaktných údajov. Takéto oznámenie je účinné jeho doručením.

**Článok IX.**

**Dôverné informácie a mlčanlivosť**

1. Strany Dohody majú záujem a potrebu zachovávať dôverný charakter niektorých informácií, ktorých výmena je nevyhnutná pre naplnenie účelu tejto Dohody.
2. Zhotoviteľ vyžaduje sprístupnenie určitých dôverných informácií, ktoré môžu obsahovať najmä, nie však výlučne, technické, komerčné, finančné, právne, riadiace, prevádzkové, administratívne, plánovacie, marketingové alebo ekonomické informácie, dáta a know-how, vrátane všetkých kópií, poznámok, analýz, kompilácií, štúdií a iných dokumentov, ktoré obsahujú a/alebo boli vyhotovené na základe takýchto informácií, či už v písomnej, ústnej, obrázkovej, elektronickej alebo inej podobe, vrátane všetkých informácií, ktoré majú formu obchodného tajomstva v súlade s § 17 zákona č. 513/1991 Zb. Obchodný zákonník v znení neskorších predpisov (takéto informácie spolu ďalej len ako „dôverné informácie“), a ktoré prináležia objednávateľovi.
3. Zhotoviteľ berie na vedomie, že akékoľvek sprístupnenie dôverných informácií bude a/alebo môže mať za následok značné poškodenie Objednávateľa, jeho činností a dobrého mena a môže ohroziť jeho vzťah s verejnosťou.
4. Zhotoviteľ bude zachovávať mlčanlivosť o všetkých dôverných informáciách, ktoré mu boli poskytnuté Objednávateľom a/alebo ku ktorým má Zhotoviteľ prístup. Zhotoviteľ nepoužije žiadne z dôverných informácií na iné účely, ako je uvedené v tejto Dohode.
5. Strany Dohody berú na vedomie, že ich práva a povinnosti týkajúce sa dôverných informácií sa vzťahujú aj na pridružené osoby, partnerov a poradcov každej zo strán Dohody, ktorým sú strany Dohody oprávnené poskytnúť dôverné informácie v nevyhnutnom rozsahu pre plnenie tejto Dohody. Poskytnutie dôverných informácií tretej osobe v nevyhnutnom rozsahu je Zhotoviteľ vždy povinný bezodkladne písomne oznámiť Objednávateľovi.
6. Akékoľvek porušenie povinností zachovávať mlčanlivosť obsiahnutých v tejto zmluve pridruženými osobami, partnermi a/alebo poradcami Zhotoviteľa bude považované za porušenie zo strany Zhotoviteľa, za čo bude Zhotoviteľ zodpovedný.
7. Predchádzajúce povinnosti zachovávať mlčanlivosť sa nevzťahujú na také informácie, ktoré:
8. sú alebo sa stanú verejne dostupnými bez akéhokoľvek pričinenia Zhotoviteľa; alebo
9. boli vo vlastníctve Zhotoviteľa predtým, ako ich získal na základe tejto Dohody; alebo
10. boli vyvinuté Zhotoviteľom alebo v jeho mene nezávisle počas trvania povinnosti zachovávať mlčanlivosť; alebo
11. boli získané Zhotoviteľom od tretej osoby, ktorá preukázala, že má právo šíriť dôverné informácie; alebo
12. boli sprístupnené niektorou zo strán Dohody, ak si ich sprístupnenie vyžadujú platné právne predpisy, príslušný súd, príslušný regulačný orgán alebo orgán rozhodujúci v spore medzi Stranami Dohody.
13. Zhotoviteľ nevynesie žiadne dôverné informácie mimo priestorov objednávateľa, ani neprenesie alebo neskopíruje žiadne dôverné informácie, okrem tých situácií, kedy to Objednávateľ vopred písomne schváli.
14. Všetky dôverné informácie, ich kópie a výpisy zostávajú alebo sa stávajú počas trvania tejto Dohody majetkom Objednávateľa. Všetky poznámky, analýzy, vyhodnotenia, štúdie a interpretácie vyhotovené Zhotoviteľom, v jeho mene alebo zástupcami Zhotoviteľa, vcelku alebo sčasti na základe dôverných informácií, nie sú alebo sa nestanú majetkom Objednávateľa, ale Zhotoviteľ má právo ponechať si takéto poznámky, analýzy, vyhodnotenia, štúdie a interpretácie pri zachovaní mlčanlivosti v súlade s podmienkami tejto zmluvy.
15. Objednávateľ vyhlasuje a garantuje, že má právo poskytnúť dôverné informácie podľa ustanovení tejto Dohody bez toho, aby tým porušoval svoje zmluvné povinnosti voči akýmkoľvek tretím osobám.
16. Objednávateľ má právo odmietnuť poskytnutie dôverných informácií, ak takéto poskytnutie nebude nevyhnutne potrebné k naplneniu účelu tejto Dohody.
17. Zhotoviteľ berie na vedomie, že Objednávateľ neposkytuje žiadnu ďalšiu výslovnú garanciu a zrieka sa všetkých implicitných garancií vo vzťahu k dôverným informáciám, vrátane, nie však výlučne, akýchkoľvek garancií ohľadom kvality, presnosti alebo kompletnosti dôverných informácií.
18. Žiaden obsah dôverných informácií nie je možné považovať ako akýkoľvek prísľub, vyhlásenie alebo garanciu poskytnutú Objednávateľom Zhotoviteľovi.
19. Poskytnutím dôverných informácií neprechádza na Zhotoviteľa vlastnícke alebo iné právo alebo licencia k dôverným informáciám.
20. Zhotoviteľ je povinný poskytnúť Objednávateľovi všetku potrebnú súčinnosť potrebnú na odstránenie následkov neoprávnenej manipulácie s dôvernými informáciami.
21. V prípade, ak Strany Dohody na ochranu dôverných informácií týkajúcich sa predmetu tejto Dohody pred uzavretím tejto zmluvy uzatvorili akúkoľvek zmluvu o mlčanlivosti, zmluvné strany sa týmto dohodli, že dňom účinnosti tejto Dohody táto zmluva o mlčanlivosti zaniká.

**Článok X.**

**Využitie subdodávateľov a osôb určených na plnenie tejto Dohody**

1. Zhotoviteľ je oprávnený plniť povinnosti podľa tejto Dohody aj prostredníctvom svojich subdodávateľov.
2. Zhotoviteľ záväzne garantuje spôsobilosť subdodávateľov pre plnenie predmetu tejto Dohody.
3. Zhotoviteľ zodpovedá za celé a riadne plnenie predmetu tejto Dohody počas celého trvania zmluvného vzťahu s Objednávateľom a to bez ohľadu na to, či Zhotoviteľ použil subdodávateľov alebo nie, v akom rozsahu a za akých podmienok. Objednávateľ nenesie žiadnu zodpovednosť voči subdodávateľom Zhotoviteľov.
4. Ak sa na Zhotoviteľa a jeho subdodávateľov vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „**register partnerov verejného sektora**“), potom sa Zhotoviteľ ako aj jeho subdodávatelia zaväzujú dodržať túto povinnosť po celú dobu trvania tejto Dohody , pričom Zhotoviteľ sa zaväzujú zabezpečiť splnenie tejto povinnosti aj zo strany subdodávateľov.
5. Počas trvania tejto Dohody je Zhotoviteľ oprávnený zmeniť subdodávateľa uvedeného v neoddeliteľnej prílohe č. 3 k tejto Dohode (ďalej len „Príloha č. 3“) výlučne len na základe udeleného písomného súhlasu Objednávateľa, pričom Strany Dohody sa výslovne dohodli, že na zmenu subdodávateľa nie je potrebné uzatvoriť dodatok k tejto Dohode.  
   Nový subdodávateľ musí spĺňať povinnosť zápisu v registri partnerov verejného sektora podľa zákona o registri partnerov verejného sektora, v prípade, ak im takáto povinnosť zo zákona o registri partnerov verejného sektora vyplýva.
6. Objednávateľ má právo odmietnuť Zhotoviteľom navrhnutú zmenu subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona o registri partnerov verejného sektora, v prípade, ak mu takáto povinnosť zo zákona o registri partnerov verejného sektora vyplýva; za neoprávnené poskytovanie služieb, ktoré nie sú predmetom tejto Dohody; za nekvalitné plnenie realizované konkrétnym subdodávateľom na predchádzajúcich zákazkách; za nesplnenie podmienok pre zmenu subdodávateľa atď.) a požiadať ho o navrhnutie nového subdodávateľa.
7. Zhotoviteľ vyhlasuje, že príloha č. 3 tejto Dohody obsahuje aktuálne a úplné údaje v zmysle ustanovenia § 41 ods. 3, 4 a 6 ZVO v čase uzavretia tejto Dohody. Údaje v zmysle § 41 ods. 3 ZVO sú údaje o všetkých známych subdodávateľoch v rozsahu obchodné meno/názov, sídlo/miesto podnikania, IČO a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia (ďalej len „údaje“).
8. Zmenu údajov akéhokoľvek subdodávateľa je Zhotoviteľ povinný bezodkladne písomne oznámiť Objednávateľovi, pričom Strany Dohody sa výslovne dohodli, že na zmenu údajov nie je potrebné uzatvoriť dodatok k tejto Dohode.
9. V prípade, ak Zhotoviteľ preukazoval splnenie podmienok účasti podľa § 34 ods. 1 písm. g) ZVO inou osobou, je povinný pri plnení predmetu tejto Dohody zabezpečiť, aby táto osoba aj reálne vykonávala predmet tejto Dohody, na ktoré kapacity poskytla.
10. Zhotoviteľ sa zaväzuje realizovať plnenie tejto Dohody osobami, ktorými preukazoval splnenie podmienok účasti podľa § 34 ods. 1 písm. g) ZVO, ktorých zoznam tvorí Prílohu č. 9 tejto Dohody – Zoznam kľúčových odborníkov.
11. Zhotoviteľ nesmie meniť osoby zodpovedné za plnenie tejto Dohody bez predchádzajúceho písomného súhlasu Objednávateľa. V opačnom prípade je Objednávateľ oprávnený odstúpiť od tejto Dohody.
12. Ak je potrebné osobu zodpovednú za plnenie tejto Dohody nahradiť, nová osoba musí spĺňať všetky požiadavky, ktoré boli na danú pozíciu stanovené vo verejnom obstarávaní. Túto skutočnosť musí preukázať príslušný Zhotoviteľ. Ak Zhotoviteľ nie je schopný zabezpečiť takúto osobu, Objednávateľ je oprávnený od tejto Dohody odstúpiť.
13. Nahradenie osoby zodpovednej za plnenie tejto Dohody je možné len na základe písomnej odôvodnenej žiadosti Zhotoviteľa doručenej Objednávateľovi najmenej 15 (slovom pätnásť) kalendárnych dní pred navrhovaným nástupom novej osoby. Prílohou žiadosti sú doklady preukazujúce splnenie minimálnych požiadaviek, ktoré boli stanovené vo verejnom obstarávaní pre danú pozíciu. Zhotoviteľ je oprávnený realizovať plnenie prostredníctvom novej osoby až odo dňa, ktorý Objednávateľ uvedie vo svojom písomnom schválení tejto osoby. Ak Objednávateľ neschváli navrhovanú zmenu osoby, písomne oznámi túto skutočnosť Zhotoviteľovi a svoje rozhodnutie zdôvodní.
14. Porušenie povinností Zhotoviteľa uvedených v tomto článku tejto Dohody sa považuje za podstatné porušenie zmluvných povinností.

**Článok XI.**

**Licencia**

1. V prípade, ak sa akákoľvek časť predmetu Dohody a/alebo dokumentácia prislúchajúca k predmetu Dohody alebo s predmetom Dohody súvisiaca (ďalej len „**Dokumentácia**“) vypracovaná Zhotoviteľom, považuje za dielo podľa zákona č. 185/2015 Z. z. Autorský zákon (ďalej len „**Autorský zákon**“), Zhotoviteľ týmto udeľuje v súlade s príslušnými ustanoveniami Autorského zákona Objednávateľovi súhlas vyššie uvedenú časť Diela a/alebo Dokumentáciu voľne používať podľa vlastného uváženia Objednávateľa. Objednávateľ je oprávnený najmä, nie však výlučne rozmnožovať, spracovávať a upravovať časť Diela a/alebo Dokumentáciu a voľne ich modifikovať a prispôsobovať podľa vlastnej potreby sám, alebo tiež prostredníctvom akýchkoľvek tretích osôb. Takáto licencia je udelená ako nevýhradná, na dobu trvania majetkových práv k vyššie uvedenej časti predmetu Dohody a/alebo Dokumentácii podľa § 32 Autorského zákona, v neobmedzenom územnom rozsahu a v neobmedzenom vecnom rozsahu, pričom Objednávateľ má právo udeliť akejkoľvek tretej osobe sublicenciu alebo postúpiť licenciu v rozsahu udelenej licencie, pričom udelenie sublicencie ani postúpenie licencie nemusí byť v písomnej forme. Strany Dohody sa zároveň dohodli, že v prípade postúpenia licencie, Objednávateľ nie je povinný informovať autora/Zhotoviteľa o osobe postupníka. Zhotoviteľ týmto vyhlasuje, že takéto použitie časti predmetu Dohody a/alebo Dokumentácie nie je porušením povinnosti mlčanlivosti podľa tejto Dohody.
2. Strany Dohody sa týmto dohodli, že Zhotoviteľ udeľuje licenciu podľa tohto článku Dohody Objednávateľovi bezodplatne.
3. Zánik tejto Dohody nemá vplyv na trvanie licencií/sublicencií podľa článku X. Dohody, pričom licencie/sublicencie podľa tohto článku Dohody nekončia zánikom Dohody a zostávajú platné a účinné.

**Článok XII**

**Register partnerov verejného sektora**

1. V prípade, ak má byť podľa platných právnych predpisov (najmä podľa zákona o RPVS) Zhotoviteľ a/alebo akýkoľvek z jeho subdodávateľov podľa tejto Dohody partnerom verejného sektora, Zhotoviteľ sa zaväzuje a zodpovedá za to, že bude on sám a tiež príslušní subdodávatelia počas celej doby platnosti a účinnosti tejto Dohody zapísaní v registri partnerov verejného sektora. Za dodržiavanie tohto bodu Dohody subdodávateľmi zodpovedá v plnom rozsahu Zhotoviteľ. Porušenie povinnosti Zhotoviteľ podľa tohto bodu sa považuje za podstatné porušenie tejto Dohody V prípade porušenia povinností podľa tohto bodu zo strany Zhotoviteľa a/alebo akéhokoľvek jeho subdodávateľa má Objednávateľ právo od tejto Dohody odstúpiť.
2. Objednávateľ má tiež právo odstúpiť od tejto Dohody uzatvorenej s Zhotoviteľ, ak tento je partnerom verejného sektora, a ak počas trvania Dohody nastanú nasledovné skutočnosti:
3. nadobudne právoplatnosť rozhodnutie o výmaze Zhotoviteľa ako partnera verejného sektora z registra podľa § 12 zákona o RPVS,
4. nadobudne právoplatnosť rozhodnutie o pokute z dôvodov podľa § 13 ods. 2 zákona o RPVS,
5. dôjde k výmazu Zhotoviteľa ako partnera verejného sektora na návrh oprávnenej osoby,
6. je Zhotoviteľ ako partner verejného sektora viac ako 30 dní v omeškaní so splnením povinnosti podľa § 10 ods. 2 tretej vety zákona o RPVS.
7. Zhotoviteľ je kedykoľvek na žiadosť Objednávateľa povinný do 3 pracovných dní predložiť všetky zmluvy so subdodávateľmi Zhotoviteľa, a to v každom okamihu realizácie predmetu plnenia tejto Dohody.
8. Objednávateľ má právo prestať plniť svoje zmluvné povinnosti podľa tejto Dohody bez toho, aby sa dostal do omeškania, ak počas trvania Dohody nastanú nasledovné skutočnosti:
9. nie je splnená povinnosť podľa § 11 ods. 2 zákona o RPVS,
10. Zhotoviteľ ako partner verejného sektora je v omeškaní so splnením povinnosti podľa § 10 ods. 2 tretej vety zákona o RPVS,
11. v iných v zákone o RPVS stanovených prípadoch.

**Článok XIII.**

**Pristúpenie k Dohode**

1. V súlade s § 15 zákona o verejnom obstarávaní, súťažnými podkladmi, ako aj v súlade s rozsudkom Súdneho dvora EÚ vo veci C-216/17, môžu k tejto Dohode pristúpiť všetky v súťažných podkladoch vymedzené organizácie. Zoznam organizácií, ktoré môžu k tejto dohode pristúpiť tvorí Prílohu č. 6 tejto Dohody – Identifikácia pristupujúcich organizácií.
2. Pristúpenie podľa bodu 1. tohto článku Dohody je možné vykonať uzavretím dohody o pristúpení k tejto Dohode (ďalej len „dohoda o pristúpení“). Vzor dohody o pristúpení tvorí Prílohou č. 7 tejto Dohody – Vzor dohody o pristúpení.
3. V prípade pristúpenia niektorej organizácie podľa bodu 1. tohto článku Dohody (ďalej len ako „pristupujúci objednávateľ“) bude miestom plnenia tiež adresa určená pristupujúcim objednávateľom v objednávke v zmysle dohody o pristúpení. Pristúpenie niektorej z organizácií podľa bodu 1. tohto článku Dohody nebude mať vplyv na celkovú cenu za predmet Dohody.
4. Pristúpením pristupujúceho objednávateľa k tejto Dohode vznikne Zhotoviteľovi povinnosť písomne oznámiť Objednávateľovi prehľad o všetkých aktuálnych pristupujúcich objednávateľoch do 30 kalendárnych dní od účinnosti dohody o pristúpení a zároveň je Zhotoviteľ povinný pravidelne, vždy k poslednému dňu kalendárneho polroka, písomne informovať Objednávateľa o cene za predmet dohody za každého pristupujúceho objednávateľa zvlášť a zároveň za všetkých pristupujúcich objednávateľoch spolu.
5. V prípade postupu podľa bodu 1. tohto článku Dohody bude dohoda o pristúpení vyhotovená v 3 (troch) rovnopisoch s platnosťou originálu, z ktorých Zhotoviteľ dostane 1 (jeden) rovnopis, Objednávateľ 1 (jeden) rovnopis a pristupujúci objednávateľ 1 (jeden) rovnopis.
6. Pristúpenie k  Dohode nie je povinnosťou organizácie. V prípade pristúpenia niektorej organizácie k Dohode sa na ňu primerane vzťahujú práva a povinnosti Objednávateľa podľa tejto Dohody a v súlade s dohodou o pristúpení.
7. Objednávateľ a jednotliví pristupujúci objednávatelia zodpovedajú samostatne a oddelene za povinnosti a záväzky, ktoré im vyplývajú z dohody, to znamená, že nezodpovedajú spoločne a nerozdielne.

**Článok XIV.**

**Záverečné ustanovenia**

1. Na riešenie sporov Strán Dohody, týkajúcich sa tejto Dohody, jej aplikácie a nárokov z nich, ak sa ich nepodarí urovnať iným spôsobom, sú príslušné súdy Slovenskej republiky.
2. Táto Dohoda nadobúda platnosť dňom podpísania Strán Dohody a účinnosť dňom nasledujúcim po dni jej zverejnenia v Centrálnom registri zmlúv podľa ustanovenia § 47a ods. 1 zákona č. 40/1964 Zb. Občiansky zákonník v znení neskorších predpisov v spojení s ustanovením § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
3. Práva a povinnosti Strán Dohody neupravené v tejto Dohode sa riadia príslušnými ustanoveniami ObZ, ZVO a ostatných všeobecne záväzných právnych predpisov platných a účinných v Slovenskej republike.
4. Dohoda sa môže meniť len písomným dodatkom po vzájomnej dohode Strán Dohody alebo ak to bude vyplývať zo zmeny či doplnkov všeobecne záväzných právnych noriem vzťahujúcich sa na plnenie tejto Dohody. Dodatok nadobúda platnosť podpísaním Stranami Dohody a účinnosť jeho zverejnením v Centrálnom registri zmlúv.
5. Ak sa stane niektoré ustanovenie Dohody sčasti alebo celkom neplatné alebo stratí účinnosť v dôsledku legislatívnych zmien na území Slovenskej republiky, nie je tým dotknutá účinnosť ostatných ustanovení Dohody. Namiesto neplatného či neúčinného ustanovenia, resp. chýbajúceho ustanovenia Dohody vyvolaného legislatívnymi zmenami na území Slovenskej republiky, Strany Dohody sa zaväzujú ho nahradiť ustanovením platným zodpovedajúcemu zmyslu a účelu tejto Dohody, neúčinného ustanovenia a obsahovo najpodobnejším ustanovením tak, aby nebolo ohrozené plnenie Dohody, a to formou písomného dodatku k tejto Dohode.
6. Táto Dohoda je vyhotovená v slovenskom jazyku v štyroch (4) rovnopisoch, pričom tri (3) rovnopisy obdrží Objednávateľ a jeden (1) rovnopis obdrží Zhotoviteľ.
7. Strany Dohody prehlasujú, že sa s obsahom Dohody oboznámili a porozumeli mu, túto uzatvorili slobodne a vážne, že sa zhoduje s ich prejavom vôle a svoj súhlas s obsahom Dohody potvrdzujú svojím vlastnoručným podpisom.
8. Neoddeliteľnou súčasťou Dohody sú nasledovné prílohy:

Príloha č. 1 – Opis predmetu zákazky

Príloha č. 2 – Cenová ponuka Zhotoviteľa

Príloha č. 3 – Zoznam subdodávateľov

Príloha č. 4 – Knižnica\_MOS - HMBA.rar.

Príloha č. 5 – Štruktúra súborov pre digitálne spracovanie dokumentácie – DSVS

Príloha č. 6 – Identifikácia pristupujúcich organizácií

Príloha č. 7 – Vzor dohody o pristúpení

Príloha č. 8 – Metodický pokyn č. 19 Ministerstva Dopravy a výstavby Slovenskej republiky

Príloha č. 9 – Zoznam kľúčových odborníkov

**Objednávateľ: Zhotoviteľ :**

**Hlavné mesto SR Bratislava**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Tatiana Kratochvílová

prvá námestníčka primátora

V Bratislave, dňa: V ..............................................., dňa: